《辰阳驿咏石》
清代·周家禄

古有大力人，天地始开辟。割裂大圜体，扶峙九州脊。

蛮方五溪险，苗疆六里籍。山高偪天小，溪多侵地窄。

吾从马底司，来趣辰阳驿。千流迸一怒，一关扼众嗌。

请迥使者车，暂止游客屐。为君瀹清泉，听我貌奇石。

大股嵩华剖，小垛磊砢积。植柯仰厉斧，筑堵俯开隙。

木札险离斤，衣袽破就刺。元冥汎水痕，祝融炽火迹。

红陈廪君粟，断烂穆满册。其间杂丑怪，乍睹惊辟易。

虎视爪齐奋，熊经掌待擘。层累牛戴牛，偻立躄迎躄。

鬒女笑整鬟，𩒱人怒脱帻。皮坚幕浑敦，窾空鼓霹礰。

由来少文章，颇复有络脉。赋形不害蠢，取姿全在瘠。

江南佳山水，吴中盛园宅。百金买皱瘦，寸顽抵圭璧。

良工费搜罗，兹地独狼藉。君知天下奇，造物故不惜。

作者简介：江苏海门人，字彦升，号奥簃。同治九年以优贡官江浦县训导。擅词章，习考据、校刊之学。后入吴长庆幕，随军赴朝鲜。有诗集及《朝鲜记事诗》。